ВЪПРОСИ И ОТГОВОРИ ПО ПРОЦЕДУРА 
№ BG161PO003-2.1.12 „ПОКРИВАНЕ НА МЕЖДУНАРОДНО ПРИЗНАТИ СТАНДАРТИ И ВЪВЕЖДАНЕ НА СИСТЕМИ ЗА УПРАВЛЕНИЕ В ПРЕДПРИЯТИЯТА"
ОТГОВОРИ НА ВЪПРОСИ С № 37-41, ПОЛУЧЕНИ В ПЕРИОДА 18-19.07.2011 г. 
И ПУБЛИКУВАНИ НА 09.08.2011 г.
ВЪПРОС № 37)

Искам да задам въпрос по програма Конкурентоспособност и по точно схема BG161PO003-2.1.12 - Покриване на международно признати стандарти и въвеждане на системи за управление в предприятията -  Допустим  кандидат ли е частен университет за финансиране въвеждането на  ERP система, като университета е самостоятелно юридическо лице и отговаря на всички изисквания за допустимост?
Eвелина Павлова
18.07.2011 г. (дата на постъпване на въпроса)
ОТГОВОР №37
За да са допустими по настоящата процедура за подбор на проекти, кандидатите трябва да отговарят както на общите, така и на специфичните критерии за допустимост, посочени в Насоките за кандидатстване. Кандидатите трябва да са юридически лица или еднолични търговци, регистрирани съгласно Търговския закон или Закона за кооперациите, да имат седалище в  Република България и да са пряко отговорни за изпълнението на  дейностите по проекта, а не да действат в качеството на посредник. В допълнение на това, кандидатите трябва да имат минимум 1 приключена финансова година (2010 г.) преди датата на обявяване на настоящата процедура и да имат реализирани нетни приходи от продажби за последната приключена финансова година (2010 г.) равни на или надвишаващи 150 000 лева.
В случай че посочения от Вас кандидат (частен университет) отговаря на горепосочените критерии и на останалите изисквания и условия, посочени в Насоките за кандидатстване, той е допустим по настоящата процедура за подбор на проекти.
ВЪПРОС № 38)

Моля за отговор на следните въпроси

1. Моля за потвърждение, че по схемата няма ограничение кандидати да бъдат свързани лица по смисъла на ЗМСП, като всяко юридическо лице подаде самостоятелен проект. 

2. Моля за указание дали по схемата могат да кандидатстват предприятия, които имат със сключен договор по предходната схема BG161PO003-2.1.08, който е в процес на изпълнение за други дейности, които не са финансирани в рамките на предходния проект. 

Благодаря

Надя Ботева

18.07.2011 г. (дата на постъпване на въпроса)
ОТГОВОР №38)
1. По настоящата процедура за подбор на проекти не съществува ограничение относно възможността две свързани предприятия да кандидатстват с две отделни проектни предложения, при спазване на всички условия, изисквания и критерии посочени в Насоките за кандидатстване по процедурата.
2. В случай че се кандидатства за финансиране на различни дейности и разходи, които по никакъв начин не дублират дейностите и разходите, за които вече има подписан договор за предоставяне на безвъзмездна финансова помощ в рамките на друга процедура по ОП „Конкурентоспособност”, който е влязъл в сила и се изпълнява, или вече е изпълнен, няма ограничение да се кандидатства с проектно предложение и по настоящата процедура за подбор на проекти. 

Горепосоченото се отнася и за случаите, в които има подадено проектно предложение по друга процедура по ОП „Конкурентоспособност”, което все още е в процес на оценка.
Допълнително, съгласно т. 2.2.2. „Допустимост на проектите” от Насоките за кандидатстване „Кандидатите нямат право да подават проектни предложения по процедурата за вече реализирани дейности или такива, в процес на изпълнение – финансирани от други източници с публичен и/или частен характер”.
ВЪПРОС № 39)
Уважаеми дами и господа,

Бих искала да задам следните  въпроси:

1. От насоките за кандидатстване по схема 2.1.12 - 2011 г. Процедура BG161PO003-2.1.12 „Покриване на международно признати стандарти и въвеждане на системи за управление в предприятията” не успях да разбера дали кандидата, има задължение да запази бройката на увеличения брой на новоназначините служители и колко години трябва да го запази;

2. За ДМА е написано, че няма изискване за произход. Това означава ли, че активите освен от страни членки на ЕС може да са произведени в Турция или Китай например;

С уважение,

Нели Николова

19.07.2011 г. (дата на постъпване на въпроса)
ОТГОВОР №39)
1. В случай че проектното предложение предвижда откриването на нови работни места като пряк резултат от реализираните дейности, те трябва да бъдат запазени за срок от три години след приключване на процедурата за МСП и за срок от пет години след приключване на процедурата за големи предприятия.
2. Насоките за кандидатстване по настоящата процедура не поставят ограничение относно страната на произход на предвидените за закупуване в рамките на проектното предложение дълготрайни материални и нематериални активи.

ВЪПРОС № 40)
Здравейте,

Във връзка със схема - BG161PO003-2.1.12 - Покриване на международно признати стандарти и въвеждане на системи за управление в предприятията, имам следния въпрос:

1. Може ли да кандидатства фирма, която няма собствено производство, основната й дейност е внос и търговия, като търгува почти изцяло на българския пазар.

Благодаря за отговора,

Мария Христова 

19.07.2011 г. (дата на постъпване на въпроса)
ОТГОВОР №40)
Потенциалните кандидати не могат да участват в процедурата и да получат безвъзмездна финансова помощ, в случай че тяхната дейност или дейността, за която кандидатстват попада в забранителните режими на Регламент (ЕО) № 1998/2006 на Комисията от 15 декември 2006 г. относно прилагането на членове 87 и 88 от Договора за създаване на Европейската общност към минималната помощ, които са посочени в т. 2.1.4. „Специфични критерии за недопустимост” от Насоките за кандидатстване по процедурата.
Допълнително, с оглед избягване на припокриването на интервенциите между ОП „Конкурентоспособност” и Програмата за развитие на селските райони 2007-2013 г., подкрепа по настоящата процедура за подбор на проекти не могат да получават:
а) Микропредприятия по смисъла на чл. 3-4 от Закона за малките и средните предприятия, които имат седалище или клон със седалище на територията на община, посочена в Приложение № 2 към Наредба № 29/2008 г., издадена от министъра на земеделието и храните и са заявили за подпомагане дейности по проекта, които ще се осъществяват в община на територията на селските райони в Република България -  Приложение № 2 към Наредба № 29/2008 г. (Приложение П към Насоките за кандидатстване).

б) Микропредприятия  - за преработка и/или маркетинг на горски продукти.

в) Предприятия, извършващи основната си икономическа дейност или кандидатстващи за финансиране на дейности, които съгласно КИД 2008 (Приложение Р към Насоките за кандидатстване) попадат в Сектор С - код на икономическа дейност 10 „Производство на хранителни продукти” и код 11 „Производство на напитки”: 

· 10.1 „Производство и преработка на месо; производство на месни продукти, без готови ястия”;

· 10.2. „Преработка и консервиране на риба и други водни животни, без готови ястия”;

· 10.3 „Преработка и консервиране на плодове и зеленчуци, без готови ястия”;

· 10.4. „Производство на растителни и животински масла и мазнини”;

· 10.5. „Производство на мляко и млечни продукти”;

· 10.6. „Производство на мелничарски продукти, нишесте и нишестени продукти”;

· 10.81. „Производство на захар”;

· 10.83. „Преработка на кафе и чай”;

· 10.9. „Производство на готови храни за животни”;

· 11.01. „Производство на спиртни напитки”;

· 11.02. „Производство на вина от грозде”;

· 11.03. „Производство на други ферментирали напитки”;

· 11.04. „Производство на други недестилирани алкохолни напитки”;

· 11.05. „Производство на пиво”;

· 11.06. „Производство на малц”. 

В случай че кандидатът не попада в горепосочените забранителни режими/недопустими кодове на икономическа дейност и отговаря на останалите изисквания и условия, посочени в Насоките за кандидатстване, той е допустим по настоящата процедура за подбор на проекти.
ВЪПРОС № 41)
Здравейте,

Искаме да кандидатстваме по схема BG161PO003-2.1.12 - Покриване на международно признати стандарти и въвеждане на системи за управление в предприятията. Имаме вече внедрена ERP система, която искаме да доразвием с нови модули и консултантски услуги за внедряването им. 

Въпросът ми е дали е допустим разход закупуването на принтери и скенери за баркодчици (баркодове), които са изключително необходими за работата на ERP системата?

Предварително благодаря за отговора.

С уважение,

Малена Стаменова

19.07.2011 г. (дата на постъпване на въпроса)
ОТГОВОР №41)
Специфичните допустими разходи по настоящата процедура включват разходи за закупуване и въвеждане в експлоатация (доставка, монтиране и първоначално изпитване) на машини, съоръжения и оборудване (включително компютърно оборудване, сървъри, необходими за работата на специализирания софтуер, в случай че такъв е предвиден като разход в проектното предложение на кандидата), представляващи дълготрайни материални активи, които допринасят за разработването/въвеждането на софтуерни системи за управление на ресурсите (ERP системи), и/или системи за управление на работата с клиенти (CRM системи), и/или системи за управление на производствените ресурси (МОМ системи), и/или друг вид системи за управление на предприятията.

Предвид изложеното, разходите за принтери/скенери (баркод четци) са допустими по процедурата, в случай че отговарят на горепосочените изисквания.
